stanford-oval/wikipedia huggingface dataset:
מישל עאון
ממשלת המעבר

לקראת סיום תקופת כהונתו של ג'ומאייל כנשיא לבנון, הציג עאון את מועמדותו לתפקיד. באוגוסט 1988 הוא נחשב למועמד שיכול להיות מקובל על הסורים ומועמד מוסכם על ארצות הברית. אולם מועמדותו לא נתקבלה ואף צד לא הצליח להשיג רוב לבחירת נשיא מחליף לג'ומאייל. עאון איים שאם לא ייבחר נשיא באופן חופשי מלחץ סורי הוא ייטול לידיו את השלטון במדינה בהפיכה צבאית עד בחירת נשיא. ב-22 בספטמבר 1988, מספר שעות לפני תום כהונתו, פיזר ג'ומאייל בצו נשיאותי את ממשלת אל-חוס המכהנת ומינה את עאון לראש הממשלה עד לבחירת נשיא. הייתה זו הפרה של האמנה הלאומית שלפיה צריך ראש הממשלה להיות ממוצא מוסלמי סוני. ג'ומאייל הסביר את בחירתו בתקדים של 1952, כאשר מונה פואד שהאב המרוני לעמוד בראש ממשלת מעבר לאחר התפטרותו של הנשיא בשארה אל-ח'ורי.
ראש הממשלה המכהן, סלים אל-חוס, שזכה לתמיכה סורית, הודיע שפיזור הממשלה אינו תקף, ושתי ממשלות התקיימו במקביל: ממשלתו הצבאית של עאון במזרח ביירות וממשלתו האזרחית של אל-חוס במערבה. באביב 1989 ביקש עאון מהצבא להשתלט על הנמלים שהוחזקו על ידי מיליציות, שכן השתמשו בהם להבריח סחורות ולהתחמק מתשלום מכס.
ב-14 במרץ 1989 הכריז עאון על "מלחמת שחרור" מסוריה, כדי לאחד את המדינה ולערוך בחירות חופשיות לנשיאות. צבאו של עאון נלחם בצבא הסורי במשך מספר חודשים בביירות – מלחמה שגבתה את חייהם של אזרחים רבים ושל כאלף חיילים משני הצדדים.
באוקטובר 1989 נפגשו חברי האספה הלאומית כדי לנסות ולפתור את המשבר וניסחו את הסכם טאיף. עאון התנגד להסכם שכן הוא לא כלל לוח זמנים לנסיגה כוללת של צבא סוריה מלבנון. לאחר ניסוח ההסכם בחרה האספה הלאומית בנובמבר את רנה מעווד לנשיאות, אולם הוא נרצח 17 יום לאחר שנכנס לתפקיד, ואליאס הראווי נבחר במקומו. הראווי מינה את הגנרל אמיל לאחוד לעמוד בראש הצבא והורה לעאון לעזוב את ארמון הנשיאות. עאון נקלע למשבר עם הנוצרים בצבא ועם המיליציות הנוצריות (הכוחות הלבנוניים והפלנגות), אשר החליטו לתמוך בהסכם טאיף ובהראווי.
הגלות בצרפת

לאחר פלישת עיראק לכווית ב-2 באוגוסט 1990 הקימה ארצות הברית קואליציה של מדינות כדי לשחרר את כווית. ארצות הברית ביקשה את תמיכתן של מדינות ערביות, ונשיא סוריה חאפז אל-אסד אכן הצטרף לקואליציה, ובתמורה קיבל את תמיכת ארצות הברית באינטרסים הסוריים בלבנון. ב-13 באוקטובר תקפו מטוסים סוריים את ארמון הנשיאות בבעבדא שם שהו עאון ומשפחתו (לאחר שישראל הסירה את ההגבלות על טיסת מטוסים סוריים בלבנון, כנראה בלחץ אמריקאי בשל הצורך בהשתתפות סוריה במלחמת המפרץ). עאון, שביקש להימנע מנפגעים רבים, נכנע וברח למעונו של שגריר צרפת. לאחר עשרה חודשים יצא עאון לגלות בצרפת ופעל מרחוק נגד ההגמוניה הסורית בלבנון. בזמן שהותו בגלות בצרפת עאון היה מהמבקרים החריפים של הנוכחות הסורית בלבנון ושל חזבאללה בפרט, ביקורת שכללה לא פעם הטחת קללות של ממש במשטר הסורי ובעומד בראשו.
בצרפת הקים את "הזרם הפטריוטי החופשי". הוא החרים את הבחירות שהתקיימו משנת 1992 ועד שנת 2000, בדומה לפוליטיקאים נוצרים רבים, כיוון שנערכו תחת כיבוש סורי. לאחר נסיגת ישראל מדרום לבנון החלה ההתנגדות לכיבוש הסורי להתעצם, ועאון החליט לשוב ולהשתתף במשחק הפרלמנטרי, תוך תיאום עם מפלגות נוספות שהתנגדו לסוריה. בבחירות החלקיות שנערכו בשנת 2003 כמעט זכה המועמד חיכמאת דיב, עאוניסט מושבע, במחוז הבחירה בעבדא-עאליי, למרות תמיכתן של רוב המפלגות במועמד הממשלה.
שובו ללבנון

עאון סיים את גלותו שארכה 15 שנה ושב למולדתו ב-7 במאי 2005, כמה ימים לאחר נסיגת הכוחות הסוריים מלבנון. עם שובו ערך מסיבת עיתונאים בנמל התעופה של ביירות, יחד עם בני משפחתו ונכדיו ופגש את אחיו, עמו לא התראה בכל שנות גלותו. מנמל התעופה יצא בראש שיירה של תומכים ונאמנים למצבת החייל האלמוני, שם התפלל. משם נסע לקברו של רפיק אל-חרירי, וסיים בכיכר החללים, שם הוקף בתומכים מכל רחבי לבנון.
מאז שובו מתגורר עאון ברובע ראביה. הוא קיבל במעונו משלחת מטעם הכוחות הלבנוניים, שהיו בעבר בין מתנגדיו. עאון גם התפייס עם סתרידה ג'עג'ע, אשתו של סמיר ג'עג'ע שהיה אז עדיין כלוא, ביקר את ג'עג'ע בכלא והיה הפוליטיקאי הראשון שקרא לשחרורו.
בבחירות לפרלמנט במאי 2005 הפתיע עאון כאשר מפלגתו חברה למפלגות פרו-סוריות. עאון הסביר בתגובה שלאחר נסיגת סוריה אין עוד משמעות לחלוקה זו. הוא מיקד את מסע הבחירות שלו בערכים לאומיים כגון מלחמה בשחיתות, אחדות לאומית על פני הפיצול העדתי, ובניית מדינה מודרנית.
בסיבוב השלישי של הבחירות זכתה מפלגתו של עאון ב-21 מתוך 58 המושבים שיועדו לנוצרים, ומתוכם כמעט כל המושבים השמורים לנוצרים בהר הלבנון. גם עאון עצמו נבחר לאספה הלאומית. עם זאת, בסיבוב הרביעי והאחרון לא זכתה מפלגתו באף מושב מטעם צפון לבנון, אף על פי שקיבלה את רוב הקולות הנוצריים שם.
עאון לא הצטרף לקואליציית 14 במרץ, שעל הקמתה הוחלט בעת המחאות הציבוריות ששטפו את לבנון בשנת 2005 לאחר רצח רפיק אל-חרירי, ראש ממשלת לבנון הקודם. עאון טען שראשי המפלגות החברות בקואליציית 14 במרץ הגיעו להסכמה עם תנועת אמל ועם חזבאללה על השארת חוק הבחירות שנחקק בשנת 2000 על כנו. חוק זה, שנחקק בתמיכתו של ראש המודיעין הסורי ע'אזי כנעאן (אשר היה למעשה מושל לבנון), לא מאפשר, לדעתו, ייצוג הולם ומקטין את חלקן של חלק מהקהילות השונות ברחבי המדינה. עאון עמד בראש המתנגדים לממשלת סניורה שהוקמה, ואמר שמדיניות הממשלה אינה קוהרנטית ותוביל למשברים פוליטיים בעתיד. כך, למשל, ציין את העובדה שהממשלה תמכה בזכות להתנגד לישראל מחד, ובצורך לקיים את החלטות האו"ם, כולל החלטת האו"ם 1559.
עאון התנגד לניסיונות הקואליציה להדיח את הנשיא לאחוד, הפרו-סורי. עאון הפתיע כשחתם על הסכם הבנות עם חזבאללה ב-6 בפברואר 2006. בהסכם זה הוחלט לחון ולהימנע מרדיפת רוב אנשי צד"ל המתגוררים בלבנון ואלה שברחו בשנת 2000 (עם קריסת צד"ל, בעת שנסוג צה"ל מלבנון) אשר היו מעוניינים לשוב למולדתם. הוא הגן על ההסכם ואמר שתהיה זו שגיאה פוליטית לבודד את חזבאללה.
עאון נחשב לפוליטיקאי לבנוני ש"הפך את עורו". למרות ההשפלה לה זכה מצד סוריה עת שגרשה אותו משטח לבנון והביקורת החריפה עליה מתח בעת שהותו בצרפת, כיום הוא נמנה עם המחנה הפרו-סורי בלבנון ולאחר חתימת הסכם ההבנות עם חזבאללה ובייחוד לאחר מלחמת לבנון השנייה הוא החל לקרוא להקמת ממשלת אחדות לאומית בלבנון. מטרתה האמיתית של הקמת ממשלה זו היא לחזק את מעמד הגורמים הפרו-סורים בתוך ממשלת לבנון כגון חזבאללה ולפגוע במעמד ראש ממשלת לבנון לשעבר, פואד סניורה, אותו רואה המערב כבעל ברית[דרוש מקור] מהמחנה המתון בלבנון.
ב-11 בנובמבר 2008 נכנסה מפלגתו לממשלה בפעם הראשונה.
ב-31 באוקטובר 2016, עאון נבחר לנשיא הרפובליקה לאחר שנתיים בלי נשיא מכהן.
ב-27 באוקטובר 2022, בשלהי כהונתו, חתם על הסכם הגבול הימי בין ישראל ללבנון.
ב-30 באוקטובר 2022 סיים את כהונתו ללא מינוי מחליף. ב-9 בינואר 2025 מונה ג'וזף עאון לנשיא לבנון.
לקריאה נוספת

אדי כהן, עלייתו ונפילתו של מישל עון, לבנון 1988 - 1990, עבודת גמר לשם קבלת תואר מוסמך מאוניברסיטת בר-אילן, בהנחיית ראש מחלקת מזרח התיכון, פרופסור אליעזר טאובר.
הערות שוליים

↑  הרמטכ"ל הלבנוני מאיים במלהמה על 'מדינת הדרוזים', מעריב, 6 בינואר 1988
↑  הנוצרים בלבנון: אם הסורים יכפו בחירתו של פרנג'יה - נכריז מלחמה, מעריב, 17 באוגוסט 1988
↑  שפי גבאי, כוננות סורית במערב ביירות לקראת בחירת נשיא בלבנון, מעריב, 18 באוגוסט 1988
↑  שפי גבאי, צרפת: האמריקנים ניסו לעשות עסקה עם הסורים לגבי לבנון, מעריב, 22 בספטמבר 1988
↑  שפי גבאי, מאתמול בלילה יש ללבנון שתי ממשלות, מעריב, 23 בספטמבר 1988
↑  "Lebanon: Michel Aoun elected president, ending two-year stalemate". BBC News (באנגלית בריטית). 2016-10-31. נבדק ב-2022-10-27.
| נשיאי לבנון |
| --- | --- | --- |
| לבנון הגדולה (מנדט צרפתי) | שארל דבאס • אנטואן פריבאט-אובארד • חביב פאשא אלסעד • אמיל אדה • פייר ג'ורג' ארלאבוס • אלפרד ג'ורג' א-נקאש • איוב ת'אבת • פייטרו טראד • בשארה אל-ח'ורי • אמיל אדה |   |
| לבנון (העצמאית) | בשארה אל-ח'ורי • פואד שהאב • כמיל שמעון • פואד שהאב • שארל חילו • סולימאן פרנג'יה • אליאס סרכיס • בשיר ג'ומאייל • אמין ג'ומאייל • רנה מעווד • אליאס הראווי • אמיל לחוד • מישאל סולימאן • תמאם סלאם (בפועל) • מישל עאון • ג'וזף עאון |   |
| 0 | 1 | 2 |
| --- | --- | --- |
| הקודם: תמאם סלאם (בפועל) | נשיא לבנון   31 באוקטובר 2016 – 30 באוקטובר 2022 | הבא: ג'וזף עאון (מ-2025) |
| --- | --- |
בקרת זהויות :  NLI: 987007301525105171  BnF: cb125240209 (data)  GND: 119042843  ISNI: 0000 0000 6936 4276  LCCN: n2006028505  SUDOC: 034488863  VIAF: 97057508   WorldCat (עם VIAF): 97057508
טיאנלונג-3

טיאנלונג-3 (בסינית: 天龙三号; בפיניין: Tiānlóng sānhào), או TL-3, הוא משגר לוויינים וחלליות בעל הרמה בינונית בפיתוח על ידי חברת האירוספייס הסינית ספייס פיוניר. הוא תוכנן לשימוש חוזר חלקי, כאשר השלב הראשון מסוגל לבצע נחיתה אנכית אוטונומית לטובת שימוש חוזר עד 10 פעמים. TL-3 הוא חלק מהמאמצים של ספייס פיוניר לפתח רכבי שיגור בעלות נמוכה לשימוש חוזר כדי להתחרות בשוק השיגור המסחרי הצומח. היא שואפת לספק שירותי שיגור עבור מטענים בינוניים למסלול לווייני נמוך (LEO) ומסלול מסונכרן-שמש (SSO).
בשנת 2024 בוצע ניסיון שיגור שנכשל. ניסיון נוסף מתוכנן לשנת 2025.
עיצוב > שלב ראשונה

השלב הראשון של TL-3 מצויד ב-9 מנועי Tianhuo-12 (TH-12) חמצן/קרוסין נוזלי. לכל מנוע יש דחף ואקום של 1,350kN, דחף וואקום של 335 שניות, דחף בגובה פני הים של 1,090kN, דחף בגובה פני הים של 285 שניות, טווח מצערת של 40%~110% ויחס דחף למשקל של 163. המנועים משתמשים במחזור גז-גנרטור וכוללים גימבלינג מוזנת משאבה.
למיכלי ההנעה בשלב ראשון יש קוטר של 3.8 מטר ומשתמשים באותו מבנה מעטפת משולשת מוקשחת כמו המיכלים בקוטר 3.35 מטר של השלב הראשון TL-2.
עיצוב > שלב שני

השלב השני של TL-3 מצויד בגרסה יחידה מותאמת לוואקום של מנוע ה-TH-12, המוגדרת כ-TH-12V.
עיצוב > מטען

יחידת המטען הסטנדרטית של TL-3 היא בקוטר של 4.2 מ', גובה של 12 מ' ויכולה להכיל מטענים בקוטר של עד 3.8 מ' וגובה של עד 10 מ'. זמינה גם גרסה משופרת של הפיירינג, בקוטר של 5.2 מ' וגובה של 14 מ'.
עיצוב > דיוק החדרת למסלול אורביטלי

TL-3 נועד להשיג דיוק החדרה מסלולי גבוה, עם סטיית ציר חצי עיקרית של ≤ 5 ק"מ, סטיית נטיית המסלול של ≤ 0.07°, סטיית אקסצנטריות של ≤ 0.003, סטיית זווית הגישה של ≤ 0.5°, וסטיית מהירות זוויתית של ≤ 0.5°/s.
הערות שוליים

↑  China 'N Asia Spaceflight [@CNSpaceflight] (30 בנובמבר 2023). "A leaked photo shows SPACE-PIONEER is targeting next June for the maiden launch of Tianlong-3, 14t to 500km SSO, from Wenchang commercial launch pad#2, which is still under construction. 2 more launches are planned for September & November from Wenchang & Jiuquan, 11t to 800km" (Tweet) – via Twitter. {{cite web}}:  (עזרה)
1 2  Jones, Andrew (27 ביוני 2023). "Chinese company plans to launch rocket comparable to Falcon 9 in 2024". SpaceNews. נבדק ב-10 במרץ 2024. {{cite web}}:  (עזרה)
↑  Jones, Andrew (31 באוקטובר 2023). "China's Space Pioneer raise funding for its Falcon 9-class rocket". SpaceNews. נבדק ב-10 במרץ 2024. {{cite web}}:  (עזרה)
1 2 3 4  "天龙系列 - 天兵科技". www.spacepioneer.cc. נבדק ב-11 במרץ 2024. {{cite web}}:  (עזרה)
↑  Liu, Xinglong. "Development Prospect of Medium and Large Liquid Launch Vehicle Technology". The 9th China (International) Commercial Aerospace Forum. נבדק ב-11 במרץ 2024. {{cite web}}:  (עזרה)
| משגרי לוויינים וחלליות |
| --- | --- | --- |
| בשימוש | ארצות הברית אטלס 5 • טאורוס • מינוטואר • אלקטרון • אנטארס • פאלקון 9 • פאלקון כבד • פגאסוס • SLS‏ • וולקן קנטאור • פיירפליי אלפה   רוסיה סויוז 2 • אנגרה • פרוטון (פרוטון M)   הרפובליקה העממית של סין צ'אנגג'נג (2C‏ • 2D‏ • 2F‏ • 3A‏ • 3B‏ • 3C‏ • 4B‏  • 4C‏ • 5 • 6 • 7 • 8 • 11) • קואיג'ואו • קינטיקה 1 • קרס 1 • Zhuque • Jielong ‏• גרביטי • היפרבולה  הודו GSLV‏ • PSLV‏ •  SSLV • LVM-3‏  יפן H-II‏ (H-IIA)‏ • H-3‏ • אפסילון   איראן סימורג • Qaem  האיחוד האירופי וגה צרפת אריאן 6 קוריאה הדרומית נורי קוריאה הצפונית אונחה ישראל שביט |  |
| יצאו משימוש | ארצות הברית אטלס (1 • 2 • 3 • אג'ינה • אייבל • קנטאור • A‏ • B‏ • C‏ • D‏ • E/F‏ • G‏ • H‏ • LV-3B‏ • SLV-3) •  אתנה • ג'ונו 2 • דלתא (0100 • 2 • 3 • 4 • 1000 • 2000 • 3000 • 4000 • 5000 • A‏ • B‏ • C‏ • D‏ • E‏ • G‏ • J‏ • L‏ • M‏ • N)‏ • ואנגארד • טיטן (טיטן 2 23G‏ • טיטן 2 GLV‏ • 3A‏ • 3B‏ • 3C‏ • 3D‏ • 3E‏ • טיטן 3 מסחרי • 4‏ • 34D) • ליטל ג'ו • סטורן (1 • 5 • IB‏ • INT-21) • פאלקון 1 • רדסטון • תור (אג'ינה • אייבל • אייבלסטאר • בורנר • דלתא • תוראד-אג'ינה • DSV-2 • DSV-2U)‏ • Launcher One • סקאוט  ברית המועצות ספוטניק • לונה • ווסטוק (ווסטוק K • ווסטוק 2 • ווסטוק 2M) • קוסמוס (קוסמוס 2 • קוסמוס 3M) • מולניה • ווסחוד • סויוז (סויוז • סויוז FG • סויוז U) • פרוטון (פרוטון • פרוטון K) • רוקוט • זניט (זניט 2 • זניט-3SL) • דנייפר • ציקלון (ציקלון 2 • ציקלון 3) הרפובליקה העממית של סין פנג באו 1 • צ'אנגג'נג (1 • 2 • 3)  יפן N-1‏ • N-II‏ • H-I‏ • H-IIB‏ • Mu‏  הודו GSLV‏ (Mk I)‏ • צרפת דיאמנט • אריאן (1 • 2 • 3 • 4 • 5) • איראן סאפיר • קוריאה הדרומית נרו 1 |  |
| בפיתוח | ניו גלן • אירטיש • סויוז SPG • סטארשיפ • צ'אנגג'נג 9 • צ'אנגג'נג 12 • טיאנלונג-3 |  |
| פיתוחם בוטל | ארס 1 • ארס 5 • K-1‏ • Sea Dragon‏ • STAR 460 Stratolaunch |  |
ג'ון איטון

ג'ון הנרי איטון (באנגלית: John Henry Eaton;‏ 18 ביוני 1790 – 17 בנובמבר 1856) היה פוליטיקאי ודיפלומט אמריקאי מטנסי, שכיהן כחבר בסנאט ארצות הברית וכמזכיר המלחמה של ארצות הברית בממשלו של נשיא ארצות הברית אנדרו ג'קסון. בעת כניסתו לסנאט היה איטון בן 28 ובכך היה לסנאטור הצעיר ביותר בהיסטוריה של ארצות הברית.
איטון היה עורך דין בטנסי שהיה לחלק מרשת של תומכים במערכות הפוליטיות של אנדרו ג'קסון. הא גם שירת במיליציה המדינתית כקצין בדרגת מייג'ור ומהלך מלחמת 1812 הוא היה שלישו של ג'קסון והשניים שירתו יחדיו במשך כל המלחמה, כולל קרב ניו אורלינס. לאחר שכיהן כחבר בית הנבחרים של מדינת טנסי ב-1815 וב-1816, נבחר איטון ב-1818 כחבר בסנאט ארצות הברית, אף על פי שהוא טרם הגיע לגיל 30 שנקבע בחוקה כגיל מינימלי לבחירה.
לאחר בחירתו של ג'קסון לנשיאות בשנת 1828, התפטר איטון מחברותו בסנאט והצטרף לקבינט של ג'קסון כמזכיר המלחמה. איטון ורעייתו פגי, היו במוקד של פרשייה שארעה במהלך תקופת כהונתו הראשונה של ג'קסון. במה שנקרא פרשיית התחתונית, סירבו נשות החברה של וושינגטון להתחבר עם בני הזוג איטון. נשותיהם של סגן הנשיא, חברי הקבינט וחברי הקונגרס התייחסו בהתנשאות כלפי פגי איטון בשל נסיבות נישואיה. ג'ון ופגי איטון נישאו זמן קצר לאחר מות בעלה הראשון. כחלק מאסטרטגיה לפתרון המשבר, התפטר איטון מתפקידו כמזכיר המלחמה. מאוחר יותר הוא מונה כמושל טריטוריית פלורידה וכשגריר ארצות הברית בספרד.
לאחר שובו לארצות הברית ב-1840 סירב איטון לתמוך בנשיא המכהן מרטין ואן ביורן במרוץ לבחירתו מחדש. ואן ביורן היה סגנו של ג'קסון בתקופת כהונתו השנייה וסירובו של איטון לתמוך בוואן ביורן נבע מכעסו על הנשיא לשעבר על התנהלותו בפרשיית התחתונית. עם פרישתו התגורר איטון בוושינגטון, שם הוא מת ב-1856 ונטמן בבית הקברות אוק היל שבעיר.
ראשית חייו

ג'ון איטון נולד ליד העיירה סקוטלנד נק (Scotland Neck) שבמחוז הליפקס שבקרוליינה הצפונית לג'ון ואליזבט איטון. ג'ון איטון האב היה יצרן רהיטים ששימש גם כחוקר מקרי המוות של המחוז והיה חבר בבית הנבחרים של צפון קרוליינה. דודו של איטון, מייג'ור פינקרטאם איטון, היה קצין בצבא הקונטיננטלי שנהרג בקרב במלחמת העצמאות של ארצות הברית. ג'ון איטון האב החזיק בבעלותו שטח אדמה גדול במרכז טנסי ובמפקד האוכלוסין של 1790 נרשם שהיו בבעלותו 12 עבדים. ג'ון איטון הצעיר למד באוניברסיטת קרוליינה הצפונית בצ'אפל היל בין השנים 1802 – 1804. לאחר מכן הוא למד משפטים, התקבל ללשכת עורכי הדין ועבר לעיר פרנקלין שבטנסי, שם החל לעבוד כעורך דין.
איטון היה פעיל במיליציה של טנסי, שם הוא קיבל דרגת מייג'ור. הוא פיתח ידידות קרובה עם אנדרו ג'קסון, שירת כשלישו האישי במהלך מלחמת 1812 ולקח חלק במערכות העיקריות שהוביל ג'קסון. הוא תמך בהחלטתו השנויה במחלוקת של ג'קסון לתקוף את פנסקולה שבפלורידה הספרדית, על בסיס הטענה שספרד הציבה את עצמה כאחד הצדדים במלחמה כאשר אפשרה לכוחות בריטים לכבוש את הטריטוריה. איטון השתתף בקרב ניו אורלינס. לאחר המלחמה קיבל ג'קסון את הפיקוד על המחוז הצבאי של צבא ארצות הברית ומיקם את מפקדתו בביתו, ההרמיטאז' שבנאשוויל, טנסי, ואיטון שירת במטה שלו. מאוחר יותר היה איטון לאחד התומכים הראשיים במועמדותו של ג'קסון לנשיאות.
ג'ון ריד, שהיה גם הוא שלישו של ג'קסון, החל ב-1816 לכתוב את הביוגרפיה של ג'קסון, אך מת לאחר שהספיק לכתוב רק ארבעה פרקים. איטון השלים את כתיבת הספר, שיצא לאור ב-1817 בשם "חייו של אנדרו ג'קסון". ספר זה עבר הגהה ופורסם מחדש ב-1824 וב-1828. זה המקור העיקרי לעבודת הביוגרפים העתידיים של ג'קסון.
סנאטור

בין השנים 1815 – 1816 כיהן איטון כחבר בית הנבחרים של טנסי. ב-1818 הוא נבחר לסנאט ארצות הברית מטעם טנסי וכיהן בתפקיד זה עד 1829. כניסתו לסנאט בגיל 28 הייתה יוצאת דופן. היא סתרה את דרישות חוקת ארצות הברית שכל הסנאטורים חייבים להיות לפחות בגיל 30. בשנים הראשונות הללו לקיומה של ארצות הברית, פרטים אישיים, כולל תאריך הלידה, לא תועדו תמיד באופן מלא. איטון, הנרי קליי, ארמסטד תומסון מייסון וככל הנראה גם אחרים, החלו את כהונתם בסנאט לפני שהגיעו לגיל הנדרש. כניסתו של איטון לסנאט בגיל 28 הפכה אותו לאדם הצעיר ביותר שידוע שכיהן כחבר הסנאט.
שלא כמו רבים מאנשי הדרום, תמך איטון בפשרת מיזורי ב-1820. ב-11 במרץ אותה שנה, במכתב ששלח לג'קסון, הוא טעם ש"זה יצר פילוגים ועורר רגשות כעס, יצר תופעות שנראו חשוכות ואיומות ואיימו על האינטרסים ועל ההרמוניה של האומה". הוא המשיך להיות ידיד קרוב של ג'קסון ובעת כהונתו בסנאט הוא תמך בתנועת "הדמוקרטיה הג'קסונאית". ב-1821 הוא האיץ בג'קסון לקבל את המינוי כמושל הטריטוריה החדשה של פלורידה שארצות הברית החלה לשלוט בה אז, והוא אכן קיבל את הצעתו. בין השנים 1827 – 1829 כיהן איטון כיושב ראש ועדת הסנאט למחוז קולומביה.
ב-1822 ניסו איטון וויליאם ברקלי לואיס להציב מועמד שיתמודד מול הסנאטור השני מטנסי, ג'ון ויליאמס, שהתנגד בגלוי למועמדתו של ג'קסון לנשיאות בבחירות לנשיאות של 1824. לאחר שלא עלה בידם לאתר מועמד בעל סיכויים להיבחר, הם הציבו את מועמדותו של ג'קסון עצמו. האסטרטגיה הזאת הוכחה כמוצלחת וג'קסון ניצח. איטון גם סייע לקדם את מערכת הבחירות של ג'קסון לנשיאות באמצעות "מכתבי ויומינג", שפורסמו בעיתונות. במכתבים אלו שיבח איטון את עברו של ג'קסון. הוא גם הילל אפילו את הצעדים הכי שנויים במחלוקת של ג'קסון, כמו השעיית צו הביאס קורפוס בניו אורלינס ב-1815. "וושינגטון היה נוהג בדיוק כך", הוא טען. ב-1825 הוענק לו תור כבוד מאוניברסיטת צפון קרוליינה. ב-1828 הוא תמך במכסי המגן שהוטלו על ידי הקונגרס ושהגנו על תעשייתן של מדינות הצפון ובשל כך כונו על ידי מדינות הדרום "מכסי התועבה" (Tariff of Abominations).
נישואין

ב-1813 נשא איטון לאישה את רעייתו הראשונה, מיירה לואיס (1815-1788), בתו של ויליאם טרל לואיס, איש עסקים ובעל קרקעות בולט מטנסי. לאחר מות אביהן, היו ג'ון ומיירה איטון לאפוטרופוסים של מרי, אחותה של מיירה. נישואיו אלו חיזקו את קשריו של איטון עם ג'קסון.
ב-1829 נשא איטון לאישה את רעייתו השנייה, פגי אוניל טיברלייק (1879–1899), בעודו מכהן בסנאט. פגי הייתה אם לשלושה ילדים: בן בשם ויליאם שמת בינקותו ושתי בנות בשם וירג'יניה ומרגרט. איטון היה ידיד משכבר הימים של פגי ושל בעלה הראשון, ג'ון ב. טימברלייק שמת כמה חודשים לפני שאיטון נשא את אלמנתו לאישה. אנדרו ג'קסון הכיר את פגי וחיבב אותה, ואף על פי שהיה מקובל להמתין תקופת אבלות ארוכה יותר, עודד ג'קסון את איטון לשאת את פגי לאישה, באומרו, "מדוע כן, מייג'ור. אם אתה אוהב את האישה, והיא אוהבת אותך, בהחלט שא אותה לאישה". לג'ון ולפגי איטון לא נולדו ילדים.
מזכיר המלחמה > ענייני האינדיאנים

בקיץ 1830, לאחר קבלת "חוק העברת האינדיאנים" (Indian Removal Act), שאפשר את העברתם של חמשת השבטים המתורבתים מבתיהם בדרום לאדמות שנמסרו להם בטריטוריה האינדיאנית (שטחה הנוכחי של אוקלהומה), ניהלו ג'קסון, איטון, והגנרל ג'ון קופי, משא ומתן עם שבט הצ'יקאסו, שעד מהרה הסכימו לעבור מערבה במסגרת הסכם פרנקלין שנחתם באוגוסט. את ניהול המשא ומתן עם שבט הצ'וקטו הפקיד ג'קסון בידיהם של איטון וקופי. בשל מיומנות ניהול המשא ומתן שלהם שהייתה נמוכה בהשוואה לזו של לג'קסון, הם שיחדו לעיתים את ראשי השבטים כדי להשיג את הסכמתם. בדרך כלל פעלה טקטיקה זו בהצלחה, וראשי השבטים חתמו על "הסכם ערוץ הארנב המרקד", בו הם הסכימו לעבור מערבה. העברת שבטי הצ'וקטו התבצעה בחורף 1831–1832 והייתה רצופה בסבל ובתלאות.
מזכיר המלחמה > פעילויות נוספות

כמזכיר המלחמה תמך איטון במתן פיצוי לחיילים ששירתו בכבוד עם שחרורם. הוא גם הקים את משרד המהנדסים הטופוגרפיים של צבא ארצות הברית כיחידה נפרדת במחלקת המלחמה.
קריירה מאוחרת

לאחר התפטרותו שב איטון לטנסי. לאחר הגעתם לשם סבלה פגי איטון מבריאות רופפת. ג'קסון תכנן לאייש את משרתו של איטון במחלקת המלחמה בסנאטור מטנסי, יו לאוסון וייט, וכך היה אמור להתפנות מושב בסנאט שאיטון יכול היה לאייש. וייט סירב להצעה על אף שג'קסון דחק בו. איטון עצמו ניסה לשוב לסנאט בהתמודדות מול הסנאטור המכהן, פליקס גראנדי ב-1832. בבחירות אלו נותר ג'קסון נייטרלי באופן רשמי, שכן גראנדי היה גם הוא חבר המפלגה הדמוקרטית, ובסופו של דבר הובס איטון. הוא שימש כנציג בוועידה הארצית של המפלגה הדמוקרטים ב-1832. במכתב ששלח לג'קסון לפני הוועידה, הצהיר איטון על תמיכתו בבחירתו של ג'קסון בוואן ביורן לסגן הנשיא. הוא גם ביקש שכמה מידידיו יקבלו מינויים בממשל החדש.
בהמשך מונה איטון לתפקידים שהרחיקוהו מוושינגטון. תחילה הוא כיהן כמושל טריטוריית פלורידה בין השנים 1834 – 1836. ב-1835 החלה האלימות להסלים בין שבטי הסמינול לבין המתיישבים. בני השבט חתמו על הסכם בו הם הסכימו על העברתם מערבה, אך עם זאת רבים מהם התנגדו לכך. איטון הזהיר את ג'קסון מפני הפגנה מוגזמת של כוח צבאי, מתוך חשש שצעד כזה תהווה התגרות יתר בסמינול בהמשך. בתחילה שמע ג'קסון להצעה, אך המשך מדיניות זו הוכחה כבלתי אפשרית לנוכח המשך התקיפות של הסמינול. בסופו של דבר הובילו מעשי האלימות לפרוץ מלחמת הסמינול השנייה.
ב-1836 הוחלף איטון בתפקיד המושל בריצ'רד ק. קול. מאוחר יותר באותה שנה הוא מונה כשגריר בספרד, תפקיד בו הוא כיהן עד 1840. תקופת כהונתו הייתה חסרת ייחוד. קודמו בתפקיד, קורנליוס פ. ואן נס, נרתע מאיטון, ודיווח שממשלת ספרד לא העריכה את יכולותיו. הוא האמין שאיטון "לא רק שלא מסוגל לשלב שני רעיונות נפוצים, אלא גם לא יכול להבין אחד מהם", וטען שניתן לתאר את הרגלי העבודה של איטון בצורה הטובה ביותר כ"עצלים". הוא גם ציין שהגברת איטון הייתה מעורבת בהפצת רכילות אודות ואן ביורן ושהליכותיה היו נועזות דיין שממשלת ספרד החשיבה אותה כ"שגרירה האמיתית". לבסוף, ואן נס האשים את בני הזוג איטון בהרגלי שתייה מוגזמים וכתב ש"שהשניים צורכים שני בקבוקי רום מהסוג החזק ביותר במשך שלושה ימים, כלומר ארבע כוסות לכל אחד מהם בכל יום, בנוסף ליין, ובמקביל הוא לועס טבק והיא מעשנת סיגרים".
שנותיו האחרונות

עם שובו מספרד הודיע איטון על אי רצונו לתמוך בואן ביורן במערכת הבחירות לבחירתו מחדש ב-1840. ככל הנראה שורשיו של צעד זה היו נעוצים באי שביעות רצונו מהדרך בה התייחס אליו ואן ביורן בעת שירותו בספרד. "ידידי מייג'ור איטון שב הביתה כשהוא נטול חוש הומור. לדבריו הוא פוטר", כתב ג'קסון. ועדיין, הכרזתו זו של איטון העציבה עמוקות את ג'קסון, שבמכתב לבלייר הרחיק לכת והאשים את איטון ב"התנשאות ובכך שהיה שותף למחנה האופוזיציוני הרבגוני של מתנגדי העבדות, מתנגדי הבונים החופשיים וחברי המפלגה הפדרליסטית 'הכחולים בהירים' (כאלה שנחשדו בשיתוף פעולה עם הבריטים במלחמת 1812)". באופן רשמי הצטרף איטון למפלגה הוויגית, אך עד יומו האחרון הוא לא היה פעיל פוליטית. באותה שנה הוא פגש בג'קסון כאשר זה האחרון עבר בטנסי במהלך מערכת הבחירות של ואן ביורן. על פי רמיני, "שני הגברים התנהגו כיאות". הביוגרף של ג'קסון, ג'יימס פרטון, כתב ב-1860 שהשניים לא התפייסו. עם זאת, ההיסטוריון בן המאה ה-21, ג'ון פ. מרסלק, טוען שהשניים כן התפייסו איש עם רעהו זמן קצר לפני מותו של ג'קסון ב-1845.
ג'ון ופגי איטון חיו בנוחות לאחר פרישתו בוושינגטון די. סי.. הוא חזר לעסוק בעריכת דין והשניים שבו לפרנקלין שבטנסי בחופשות הקיץ. איטון בחר לא להיות חבר בשום כנסייה, אך היה דמות בולטת בחוגים החברתיים של וושינגטון. הוא היה נשיא לשכת עורכי הדין של וושינגטון. באותה תקופה דווח שוב על הרגלי השתייה של בני הזוג איטון ונמתחה עליו ביקורת על כך שקיבל על עצמו ייצוג בתיק משפטי נגד איימוס קנדל, תומך אדוק של ג'קסון שהגן על האיטונים במהלך פרשיית התחתונית. ג'ון איטון מת בוושינגטון ב-17 בנובמבר 1856, בגיל 66. טקס ההלוויה שלו התנהל במעונו והוא נטמן בבית הקברות אוק היל שבוושינגטון.
מורשתו

הסופר בן התקופה, ויליאם ג'וזף סנלינג, בביוגרפיה של ג'קסון שכתב ב-1831, מתח ביקורת קשה על איטון. בנוגע לביוגרפיה של ג'קסון שאיטון השלים, הוא כתב, "קשה לומר מה מבייש יותר, הגיבור (ג'קסון) או ההיסטוריון. הספר כולל בקושי קטע בו האנגלית היא טובה, אך מכפר על כך בשפע של הערצה מוגזמת, על ידי השמטת מעשים מחפירים רבים ומחילה על אחרים". נכון ל-1831, אמר סנלינג, הפך איטון ל"מושא הלעג של האומה". רמיני אמר ש"ניתן להגדיר את כל פרשיית איטון כידועה לשמצה. היא חיבלה במוניטין של אנשים רבים ושמה קצה ליחסי ידידות. והכל היה ללא צורך".
על אף כל זאת, הספד שפורסם בעיתון Washington's Daily National Intelligencer דיבר בשבחו של איטון. צוין שלאחר מותו של איטון דחה רוג'ר טוני, נשיא בית המשפט העליון של ארצות הברית ישיבה של בית המשפט כדי שהנוכחים בדיון יוכלו להשתתף בהלוויה.
על שמו של איטון קרוי מחוז במדינת מישיגן.
טד (סרט)

| --- | --- |

כרזת הסרט בישראל
 בימוי:  סת' מקפרלן 
 הופק בידי:  סת' מקפרלן, ג'ון ג'אקבוס, סקוט סטאבר, ג'ייסון קלארק 
 תסריט:  סת' מקפרלן
 עריכה:  ג'ף פרימן 
 שחקנים ראשיים:  סת' מקפרלן מארק וולברג מילה קוניס
 מוזיקה:  וולטר מרפי 
 צילום:  מייקל ברנט 
 מדינה:  ארצות הברית 
 חברת הפקה:  סרטי יוניברסל, MRC, Fuzzy Door Productions 
 חברה מפיצה:  סרטי יוניברסל
 שיטת הפצה:  וידאו על פי דרישה 
 הקרנת בכורה:  ארצות הברית 29 ביוני 2012 ישראל 9 באוגוסט 2012
 משך הקרנה:  106 דק' 
 שפת הסרט:  אנגלית 
 סוגה:  סרט פנטזיה, סרט קומדיה, סרט חג המולד 
 מקום התרחשות:  בוסטון 
 תקופת התרחשות:  תקופת חג המולד 
 תקציב:  $50,000,000
 הכנסות:  $549,368,315
 הכנסות באתר מוג'ו:   ted
 סרט הבא:  טד 2 
 www.tedisreal.com
 דף הסרט ב־IMDb
 
טד (באנגלית: Ted) הוא סרט קומדיה ופנטזיה אמריקאי משנת 2012. הסרט נכתב בחלקו, הופק ובוים על ידי סת' מקפרלן (יוצר הסדרות "איש משפחה", "אבא אמריקאי" ו"המופע של קליבלנד"). סרט המשך בשם "טד 2" יצא לאקרנים ביוני 2015.
עלילה

עלילת הסרט מגוללת את סיפורם של ג'ון בנט (מגולם על ידי מארק וולברג), שדובון הצעצוע שלו, טד (אותו מדבב מקפרלן עצמו) מתעורר לחיים בעקבות משאלה שהביע בילדותו במקביל לנפילה של כוכב.
בסרט משתתפים גם השחקנים מילה קוניס בתפקיד לורי, חברתו של ג'ון, שחשה שחברותו עם טד מגבילה אותו; הקומיקאים אלכס בורסטיין וראלף גרמן בתפקיד הוריו של ג'ון; וג'ובאני ריביסי בתפקיד דוני, אדם העוקב אחרי טד באופן אובססיבי ומבקש לרכשו עבור בנו. נורה ג'ונס, סאם ג'יי ג'ונס וטום סקריט מגלמים בסרט גרסה נלעגת של עצמם, אלמנט מקובל ביצירותיו של מקפרלן.